Vermiste SA onnies in Viëtnam: ‘Dit raak al erger’Coleen en John Bothma. (Foto: Verskaf) Coleen Bothma ontvang per geleentheid ŉ telefoonboodskap om haar op hoogte te hou van die soektog na haar seun wat in Viëtnam verdwyn het. Elke keer ŉ boodskap wat geen antwoorde bied oor waar haar kind dalk kan wees nie. John Bothma (22) word sedert Mei vermis en nóg ŉ Suid-Afrikaner, Mushfiq Daniels (28), het in Julie in ook in die land verdwyn. Albei het in dié land skoolgehou. Bothma ontvang onder meer boodskappe van Mushfiq se ouers wat onlangs self na hom gaan soek het. Mushfiq se ma, Faheema, is steeds in Viëtnam. “Dít is my grootste begeerte. Om self te gaan kyk. Ek werk nou ekstra hard om geld te spaar. Ek wil in sy voetspore gaan stap. Ek wil gaan kyk waar het hy skoolgehou. “Ek wil daar wees wanneer hulle hom kry,” vertel sy. Mushfiq Daniels. (Foto: Facebook) Sy het ook onlangs boodskappe ontvang dat Gift of the Givers help met die soektog na die twee jong mans. Sy moes egter in die media verneem dat die organisasie vermoed dat John en Mushfiq moontlik slagoffers van ŉ sindikaat kon wees wat organe oes. eNCA berig dr. Imtiaz Sooliman, direkteur van die organisasie, vermoed onraad nadat hy verneem het dat die Viëtnamese regering vroeër vanjaar op ŉ massiewe orgaansmokkelsindikaat toegeslaan het. Volgens Sooliman is daar ŉ groot tekort aan orgaanskenkers in dié land en pas die twee jong mans se verdwyning moontlik in die patroon van só ŉ sindikaat. “Dit het gevoel of my hart wil gaan staan toe ek dit lees, maar dit is nét bespiegelings,” sê sy. Dit is duidelik dat Bothma hoegenaamd nie aan dié moontlikheid wil dink nie. Bothma vertel dat sy steeds wag vir die owerhede om John se bankstate vir haar te stuur om te sien of enige geld uit sy rekening onttrek is. Sy wag ook op terugvoer oor ŉ vergadering wat vandeesweek tussen die verskillende owerhede, onder meer Interpol en Gift of the Givers, sou plaasvind aangaande John en Mushfiq se verdwyning. Já, dit help om te weet iemand soek na hom, maar dit is egter moeilik om hande gevou te staan en op ander te wag, verduidelik sy. “Dit raak al erger. Om nie te weet nie is die ergste. Dit is ŉ nagmerrie.” Lees alle berigte op Maroela Media oor Johan en Mushfiq se verdwyning hier.